[In nomine sancte et individue Trinit]atis. Multiplex probatur esse utilitas cum dona facta precedentium litterarum [monitis traduntur ad me]moriam posterorum, quoniam hinc et bonis emulande virtutis excitatur devotio et his qui libenter usur[pant non sua rapiendi subtr]ahitur occasio. Unde ego Oddo et Albertus fratres, verumtamen non carne sed spiritu, elemosinam quam facimus [Deo et sancto Benigno Divionensis] ecclesię patrono, notificamus omnibus futuris atque presentibus. Nos denique duo venientes in quandam [silvam, quam Cymercurt vocant jux]ta castrum Vuangionis rivi, in parocchia sancti Stephani, amore solitarię vitę, ibidem manere cępi[mus, edificavimusque in eodem loco] aecclesiam in honore sancte Trinitatis et alia edificia servicio Dei convenientia. Memores interea condici[onis humanae, nolentesque fructu laboris] nostri, quo in ipsius loci cumstructione sudavimus privari, accessimus ad domnum Jarentonem [abbatem Divionensem, et tam ipsum quam ecclesiam] sibi commissam, de loco predicto et de omnibus in eo ędificatis et ędificandis, adquisitis et adquirendis, [in perpetuum heredem fecimus, ut post decessum] quoque nostrum, servicium Dei in eodem loco fiat. Hujus autem loci ęcclesiam et cetera ędificia construxe[ramus, laude et consensu dominorum castri su]pra nominati Widonis* et uxoris ejus Hildegardis et nichilominus hanc donationem fecimus, [laudantibus domino Widone*, filio predicti W]idonis et uxore ejus Beatrice* ac filiis eorum Roberto et Widone*, ea tamen condicione [ut, quandiu unus nostrum vixerit, locus] in nostra potestate consistat, nec de eo quisquam aliquid auferre vel exigere contra nostram [voluntatem presumat. Ubi autem uterque nostru]m obierit, in jus atque dominium Divionensis ęcclesię omnino deveniat, ita tamen non ut ea quę [ibidem a nostrum unocumque collecta sunt, inde a] monachis, qui Divioni vel qui apud Vuangionis rivum commanent, asportentur, sed ut tales ex monachis su[is ibidem abbas Divionensis constituat, qui et re]ligiose viventes in eadem ęcclesia Dei servicium fatiant et qui non solum que a nobis ibi sunt exstructa [non destruant, verum etiam quae minus] invenerint, ipsi edificare, adornare et augmentare contendant. Idem non iccirco nos dicere quisquam suspi[cetur quasi aliquid de jure ac dominio ecclesiae D]ivionensis minuere velimus, cui eundem locum per omnia sub[j]icimus, sed quia timemus ne cujuslibet importu[nitate locus idem, quod absit, ad nichilum redegatur]. Ceterum locum ipsum et quicumque in eo manserint et quicumque habentur et habebuntur, ędificata et ędificanda, adquisi[ta et adquiranda, sub juridictione et obedienti]a domni Jarentonis abbatis et successorum ejus monachorum Divionensium, qui nunc sunt et qui post[ea] futuri sunt semper [permaneant; et volumus et optamus et cartali] traditione concedimus et testibus confirmandam tradimus. S’ domni Widonis et uxoris ejus Beatri[cis ac filiorum eorum Roberti atque Widonis. S’] Petri decani. S’ Desiderii capellani. S’ Willelmi prepositi. S’ militis Milonis. S’ Evrardi militis.